
"Nem a világ lett rosszabb, a hírszolgáltatás lett jobb", avagy a doomscrolling, rumináció és a közösségi médiahasználati szokások vizsgálata

Kulcsszavak: Rövid formátumú videó használat; Görgetés; Rágódás; Pszichopatológiai tünetek; Negatív hírek
A médiatartalmak jellege és azok fogyasztási szokásai az elmúlt években folyamatos
változásokon mentek keresztül. Megjelent egy újfajta, exponenciálisan növekvő
médiahasználati szokás, a rövid formátumú videók megtekintése. A technológiával kapcsolatos
viselkedési függőségek kutatása erős összefüggést mutatott ki a technológia addiktív használata
és a komorbid pszichiátriai rendellenességek között, emiatt felmerült az igény a rövid
formátumú videófüggőség és a doomscrolling jelenségeinek vizsgálatára. A rumináció, azon
belül annak önkritikus aspektusa szignifikáns kapcsolatot mutat a pszichés problémákkal.
A vizsgálatban a ruminatív gondolkodás, az önkritikus rumináció és a
doomscrolling vizsgálatát tűztük ki célul, valamint kapcsolatukat vizsgáltuk a
pszichopatológiai tünetek észlelt súlyosságával kapcsolatban. Továbbá feltérképeztük a
médiahasználati szokások és a rumináció összefüggéseit.
A kutatás kényelmi mintavétellel, online kérdőívcsomag kitöltésével, anonim módon történt.
18-25 év közötti fiatal felnőtteket vizsgáltam, körükben ugyanis az online tartalomfogyasztás
naponta jellemzően több órás is lehet. A pszichopatológiai tüneteket a Derogatis-féle Tünet
Listával, a ruminációt Önkritikus Rumináció Skálával és a Ruminatív Gondolkodási Stílus Kérdőívvel vizsgáltuk. Ezeken túl a vsz.-ek a Doomscrolling Scale-t és a Short-form Video Addiction Scale-t töltötték ki.
Erős pozitív kapcsolatot találtunk a ruminatív gondolkodás
és a pszichopatológiai tünetek észlelt súlyossága közt. Mérsékelt pozitív kapcsolatot van a doomscrolling és a különböző pszichopatológiai tünetek észlelt súlyossága között. Az
eredményeink rámutatnak, hogy szignifikáns kapcsolat van az önkritikus ruminációnak
pszichopatológiai tünetek észlelt súlyosságával, ezen belül is a depresszióra nagyobb hatással
van az önkritikus rumináció, mint az általános ruminatív gondolkodás. Mediációs
elemzésünkben látszik, hogy a doomscrolling közvetlenül és közvetett módon is, a rumináción
és önkritikus rumináción keresztül is hatással van a pszichopatológiai tünetek észlelt
súlyosságára.
Az egyre több online eltöltött idő, ezen belül a rövid formátumú videó alkalmazások folyamatos
térnyerése miatt az egyre újabb médiahasználati szokások pszichés hatásának vizsgálata, a
telefonhasználat hangulatszabályozási komponensének megismerése, valamint a jelenségek
addiktív összefüggéseinek feltárása segíthet prevenció kialakításában, amelyekkel
hatékonyan tudjuk megelőzni a negatív lelki folyamatok és pszichés terhek megjelenését.



